13. ข้อมูลอื่นที่เกี่ยวข้อง

ณ วันที่ 23 มกราคม 2549 กลุ่มผู้ถือหุ้นรายใหญ่ซึ่งประกอบด้วยนางสาวพินทองทา ชินวัตร,
นายบรรณพจน์ ดามาพงศ์, นายพานทองแท้ ชินวัตร, นางสาวยิ่งลักษณ์ ชินวัตร และนางบุษบา
ดามาพงศ์ ได้ทำการขายหุ้นสามัญในส่วนที่ถืออยู่ในบริษัทฯ ทั้งหมดจำนวน 1,487,740,120 หุ้น
หรือคิดเป็นร้อยละ 49.595 ของทุนชำระแล้วของบริษัทฯ ให้บริษัท ซีดาร์ โฮลดิ้งส์ จำกัด
(“Cedar”) และบริษัท แอสเพน โฮลดิ้งส์ จำกัด (“Aspen”) ในราคาหุ้นละ 49.25 บาท

Cedar และ Aspen
จะต้องทำคำเสนอซื้อหลักทรัพย์ทั้งหมดของกิจการตามประกาศคณะกรรมการกำกับหลักทรัพย์และตลาดหลักทรัพย์
ที่ กจ. 53/2545 เรื่อง หลักเกณฑ์ เงื่อนไข
และวิธีการในการเข้าถือหลักทรัพย์เพื่อครอบงำกิจการซึ่งในส่วนของขั้นตอนในการทำคำเสนอซื้อหลักทรัพย์นั้นจะเป็นหน้าที่ของ
Cedar และ Aspen ส่วนบริษัทฯ จะมีหน้าที่
ในเรื่องของการทำความเห็นเกี่ยวกับคำเสนอซื้อตามแบบ 250-2
และยื่นต่อสำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน ก.ล.ต.”)
พร้อมส่งสำเนาให้กับผู้ถือหุ้นทุกราย

Cedar และ Aspen จะเข้าถือหลักทรัพย์เพื่อครอบงำกิจการโดยสมัครใจ (Voluntary Tender
Offer) ใน ADVANC ในราคา 72.31 บาทต่อหุ้น โดย Cedar และ Aspen
ยังได้รับการผ่อนผันไม่ต้องปฏิบัติตามที่กำหนดในข้อ 8 ของประกาศคณะกรรมการกำกับหลักทรัพย์
และตลาดหลักทรัพย์ ที่ กจ. 53/2545 เรื่อง หลักเกณฑ์ เงื่อนไข
และวิธีการในการเข้าถือหลักทรัพย์เพื่อครอบงำกิจการ (Chain Principle) จากสำนักงาน
ก.ล.ต. เนื่องจากการที่ Cedar และ Aspen
ทำการเข้าถือหลักทรัพย์เพื่อครอบงำกิจการโดยสมัครใจ (Voluntary Tender Offer)
สามารถทดแทนการทำคำเสนอซื้อที่อาจเกิดขึ้นในอนาคตได้หาก Cedar และ Aspen
เป็นผู้ถือหุ้นตั้งแต่ร้อยละ 50 ของทุนชำระแล้วของบริษัทฯ
ภายหลังจากสิ้นสุดระยะเวลาการทำคำเสนอซื้อหลักทรัพย์ของบริษัทฯ

Cedar และ Aspen ได้รับการผ่อนผันไม่ต้องทำคำเสนอซื้อหลักทรัพย์ทั้งหมดของกิจการของ ITV,
SATTEL ตามที่กำหนดในข้อ 8 ของประกาศคณะกรรมการกำกับหลักทรัพย์ และตลาดหลักทรัพย์ ที่
กจ. 53/2545 เรื่อง หลักเกณฑ์ เงื่อนไข และวิธีการในการเข้าถือหลักทรัพย์เพื่อครอบงำกิจการ
(Chain Principle) เนื่องจาก
คณะอนุกรรมการวินิจฉัยการเข้าถือหลักทรัพย์เพื่อครอบงำกิจการพิจารณาแล้วมีความเห็นว่า Cedar
และ Aspen มิได้มีความประสงค์ที่จะได้มาซึ่งทั้งหลักทรัพย์ของ ITV SATTEL รวมถึงกรณีที่ ITV
SATTEL เป็นทรัพย์สินที่ไม่เป็นสาระสำคัญของบริษัทฯ ดังนั้น จึงผ่อนผันให้ Cedar และ Aspen
ไม่ต้องทำคำเสนอซื้อหลักทรัพย์ทั้งหมดของกิจการของ ITV, SATTEL และนอกจากนี้
จากการที่บริษัทฯ และ SATTEL ถือหุ้นอยู่ใน CSL ไม่ถึงร้อยละ 50 ของทุนจดทะเบียนของ CSL
ทำให้ทั้ง Cedar และ Aspen ไม่ต้องทำคำเสนอซื้อหลักทรัพย์ของ CSL ตามที่กำหนดในข้อ 8
ของประกาศคณะกรรมการกำกับหลักทรัพย์ และตลาดหลักทรัพย์ ที่ กจ. 53/2545 เรื่อง หลักเกณฑ์
เงื่อนไข และวิธีการในการเข้าถือหลักทรัพย์ เพื่อครอบงำกิจการ (Chain Principle)
เช่นเดียวกัน

ทั้งนี้ผู้ทำคำเสนอซื้อ (CEDAR & ASPEN)
ได้ทำคำเสนอหุ้นสามัญและใบสำคัญแสดงสิทธิที่จะซื้อหุ้นสามัญของบริษัทฯ (SHIN-WI)
ซึ่งจัดให้มีขึ้นในระหว่างวันที่ 2 กุมภาพันธ์ 2549 ถึง วันที่ 9 มีนาคม 2549 ทั้งนี้บริษัทฯ
ได้รับแบบคำเสนอซื้อและแต่งตั้งบริษัทหลักทรัพย์ เจพีมอร์แกน (ประเทศไทย) จำกัด
จัดทำความเห็นของกิจการและความเห็นของที่ปรึกษาทางการเงินอิสระเกี่ยวกับการทำคำเสนอซื้อหลักทรัพย์ในครั้งนี้พร้อมทั้งจัดส่งให้แก่ผู้ถือหุ้นเป็นที่เรียบร้อยแล้ว
โดยสามารถดูรายละเอียดได้ที่ www.sec.or.th

ณ วันที่ 9 มีนาคม 2549 ผู้ทำคำเสนอซื้อได้รับซื้อหุ้นสามัญของบริษัทฯ จำนวน 1,418,125,239
หุ้น คิดเป็นร้อยละ 46.91 ของทุนเรียกชำระแล้ว รวมเป็นหุ้นที่ผู้ทำคำเสนอซื้อถืออยู่ทั้งสิ้น
2,905,865,359 หุ้น คิดเป็นร้อยละ 96.12 ของทุนเรียกชำระแล้ว

(ผลจากการทำ Tender Offer ในครั้งนี้ทำให้บริษัทฯ
มีสัดส่วนการถือหุ้นของผู้ถือหุ้นรายย่อยต่ำกว่าร้อยละ 15 ของทุนชำระแล้วของบริษัทฯ)